LO PONT DE DACS

 En un indret de Shalòssa, pròishe de Sent-Sever, que veden, plantada au pè d'un arriu, uu' gran pèira plata deu pes de mèi de cent quintaus.

 Que disen que, i a bèth temps, quòn hadèn lo pont de Dacs, les hadas que carregèren le pèira per le bastissa. Un còp, uu' hada que passèva suu camin de Dacs, dab aquera pèira de cent quintaus suu còth. E le hada que n'anèva viste, e liugèira, com s'avè portat un sacòt de plumion. En bèth caminants, que va trobar uu' hemna que li dishot :

 — Adishatz, hemna. E on vatz, tan sobtada ?

 — Adishatz. Que me'n vau entà Dacs portar 'questa pèira, ce responot le hada.

 — Entà Dacs ? ce hèi l'auta,

*Disetz au mens s'a Diu platz.*

*— Platz o non platz,*

*Pèira plata au pont de Dacs!*

*— E ben, pausatz-l'aquiu*

*Tant que ne plasi pas a Diu*

*Pèira plata sortirà pas de 'ciu.*

 Le hemna n'avè pas meilèu acabat de parlar que le pèira vinot pesanta, pesanta suus umbes de le hada, tan bien qu'aquesta divot le pausar suu bòrn deu camin. E le pèira se plantèt en tèrra a l'indret on es enqüèra uei, au pè de l'arriu. Aquera hemna dont avè tot poder de mandar a les hadas qu'èra le Senta Vierja.